Кубокыр налшыкдэсхэм къахь
Кавказ Ищхъэрэм щыIэ спорт клубхэм кудомкIэ я зэхьэзэхуэ Налшык дэт Универсальнэ спорт комплексым щекIуэкIащ. «Iуащхьэмахуэ и кубок» зэпеуэр къызэрагъэпэ-щащ КъБР-м СпортымкIэ и министерствэмрэ Урысейм КудомкIэ и федерацэм и республикэ къудамэмрэ икIи хухахащ КъБР-м и Парламентыр илъэс 25-рэ зэрырикъум. Зэхьэзэхуэр мы гъэм илъэс еплIанэ хъуауэ йокIуэкI. Абы кърохьэлIэ къэралым и щIыналъэ куэдым щыщ спорт-сменхэр.
Мыгъэм Налшык къыщызэхуэсащ Кавказ Ищхъэрэ федеральнэ щIыналъэм и спорт клуб 15-м зыщызыгъасэ спортсмен 200-м щIигъу. Зэпеуэ гуащIэхэм япэ гуп увыпIэр щиубыдащ «Predator» спорт клубым (Налшык). ЕтIуанэ хъуащ «Sparta»-р. Солдатскэ къуажэм щыщ «Patriot»-р ещанэщ.
ТекIуахэмрэ къыхэжаныкIахэмрэ кубокхэр, медалхэр, грамотэхэр иратащ. «Ростелеком»-м нэхъыфIхэр саугъэт щхьэхуэхэмкIэ къыхигъэщащ.
ЖЫЛАСЭ Замир.
